Στους 13 ανέρχονται τα θύματα από την επιδημία του κορωνοϊού, καθώς σήμερα γνωστοποιήθηκε ο θάνατος τριών ακόμη συμπολιτών μας.

Πρόκειται για δύο άνδρες και μια γυναίκα, που άφησαν την τελευταία πνοή μετά από επιπλοκές του ιού, σε νοσοκομεία των Αθηνών.

Τα μέχρι στιγμής στατιστικά της επιδημίας

Σύμφωνα με τη στατιστική ανάλυση των στοιχείων του ΕΟΔΥ, και παρότι ο κορωνοϊός δημιουργεί πιο συχνά επιπλοκές στους άνδρες από ό,τι στις γυναίκες και από τους 13 καταγεγραμμένους θανάτους μέχρι σήμερα στη χώρα μας μόνο δύο αφορούν γυναίκες, ο ιός φαίνεται ότι προσβάλλει σχεδόν εξίσου τα δύο φύλα.

Σύμφωνα με τα στοιχεία (τα οποία δεν περιλαμβάνουν τους σημερινούς τρεις θανάτους) από τα 495 κρούσματα το 53,5% είναι άνδρες και το 46,5% γυναίκες και οριακά πάνω από τα μισά προέρχονται από τη δεξαμενή ατόμων ηλικίας 40 έως 64 ετών. Το 24,2% από τις ηλικίες 18 έως 39 ετών και 20,7% άνω των 60 ετών. Από το συνολικό αριθμό των κρουσμάτων, μόλις το 4,4% όσων προσβλήθηκαν ανήκαν στην ομάδα παιδιών και εφήβων ηλικίας από 0 έως 17 ετών.

Από το σύνολο των επιβεβαιωμένων κρουσμάτων στην Ελλάδα το 95.4 % αφορά Έλληνες (455 στο σύνολο) και άλλοι 40 θετικοί στον κορονοϊό είναι αλλοδαποί που ζουν στην Ελλάδα.

Στην πρώτη επιδημιολογική έκθεση που δημοσιεύθηκε (και συνοδεύεται από ενδιαφέροντα γραφήματα) στην επίσημη ιστοσελίδα Εθνικού Οργανισμού Δημόσιας Υγείας, φαίνεται το 23,6% δηλαδή 117 έχουν ή εξακολουθούν να νοσηλεύονται σε νοσοκομείο από τους οποίους 26 χρειάσθηκε να μπουν στον αναπνευστήρα και να διασωληνωθουν.

Τα στοιχεία που αφορούν μέχρι και την 20η Μαρτίου δείχνουν ότι ο μεγάλος αριθμητικός όγκος των κρουσμάτων, 213 καταγράφεται στην περιοχή της Αθήνα. Αλλά 32 κρούσματα έχουν καταγραφεί στο Λεκανοπέδιο της Αττικής εκτός της Αθήνας.

Στην συνέχεια της λίστας βρίσκεται η Ηλεία με 41 επιβεβαιωμένα κρούσματα και η Καστοριά με 13 η Θεσσαλονίκη με 10, η Αχαΐα με 9 κρούσματα και λιγότερα σε άλλες περιοχές, όπως φαίνεται στον χάρτη της χώρας από την Κρήτη έως τον Έβρο, που έδωσε στη δημοσιότητα ο ΕΟΔΥ.